– Steng oljekrana nå!, formaner Joly. Hun sier at Norge er egoistisk som fortsetter med forurensende oljevirksomhet, kun for å fylle opp bankkontoen ytterligere.

Norge må stoppe oljeproduksjonen umiddelbart, og moderere forbruket kraftig, mener Eva Joly.

– Høyre og Arbeiderpartiet er låst fast i det 20. århundrets problematikk. De er ikke fremtidsrettede nok.

Kraftig skyts fra den fransk-norske miljø-toppolitikeren, som var den store stjerna ved Miljøpartiet De Grønnes landsmøte lørdag.

LES OGSÅ: De Grønne jubler over historisk måling

Mener oljefondet er stort nok

Eva Joly, kjent som nådeløs dommer, korrupsjonsjeger og presidentkandidat for Økologisk Europa – De Grønne (EELV) i Frankrike, mener Norge rett og slett bør stenge oljekrana: Nå!

– Oljen ligger veldig godt der den ligger i dag. Vårt oljefond er stort nok. Vi bør nå satse på fornybar energi. Norge bør bli verdensmestere på havvindmøller for eksempel, sier Joly til TV 2.

– Det skaper arbeidsplasser. Det er bærekraftig.

LES OGSÅ: Miljøprest til topps i De Grønne

– Egoistisk

EU-parlamentarikeren mener det er en egoistisk handling av Norge å fortsette med forurensende oljevirksomhet, kun for å bygge opp enda mer oljerikdom.

– Er det sånn vi vil ha det?, spør Joly foran en lyttende forsamling på Månefisken i Oslo.

– NEI!, kommer det spontant fra salen.

– Hvor skal dette stoppe? Skal alle nordmenn ende opp med tre hus hver på 200 kvadratmeter, tre biler og flatskjermer? Dette er ikke «sustainable», vi kan ikke fortsette sånn, vi må være innstilt på å leve litt annerledes. Jeg maner til moderasjon i forbruket. Vi kan ha et velferdssamfunn uten oljen, sier Joly.